Document ID: 32011D0818

SKLEP SVETA
z dne 8. novembra 2011
o sklenitvi Sporazuma v obliki izmenjave pisem med Evropsko unijo in Kraljevino Norveško o dodatnih trgovinskih preferencialih za kmetijske proizvode, doseženega na podlagi člena 19 Sporazuma o Evropskem gospodarskem prostoru
(2011/818/EU)
SVET EVROPSKE UNIJE -
ob upoštevanju Pogodbe o delovanju Evropske unije, zlasti prvega pododstavka člena 207(4) v povezavi s členom 218(6)(a) Pogodbe,
ob upoštevanju predloga Evropske komisije,
ob upoštevanju mnenja Evropskega parlamenta,
ob upoštevanju naslednjega:
(1)
V členu 19 Sporazuma o Evropskem gospodarskem prostoru je določeno, da se pogodbenice zavežejo, da si bodo še naprej prizadevale za postopno liberalizacijo medsebojne trgovine s kmetijskimi proizvodi.
(2)
V skladu s Sklepom Sveta 2010/676/EU z dne 8. novembra 2010 (1) je bil dne 15. aprila 2011 podpisan Sporazum v obliki izmenjave pisem med Evropsko unijo in Kraljevino Norveško o dodatnih trgovinskih preferencialih za kmetijske proizvode, dosežen na podlagi člena 19 Sporazuma o Evropskem gospodarskem prostoru (v nadaljevanju besedila: Sporazum), ob upoštevanju njegove sklenitve.
(3)
Zato bi bilo treba Sporazum odobriti -
SPREJEL NASLEDNJI SKLEP:
Člen 1
Sklenitev Sporazuma v obliki izmenjave pisem med Evropsko unijo in Kraljevino Norveško o dodatnih trgovinskih preferencialih za kmetijske proizvode, doseženega na podlagi člena 19 Sporazuma o Evropskem gospodarskem prostoru (v nadaljevanju besedila: Sporazum) se odobri v imenu Unije.
Besedilo Sporazuma je priloženo temu sklepu.
Člen 2
Predsednik Sveta imenuje osebo, pooblaščeno za deponiranje listine o odobritvi iz Sporazuma v imenu Unije, s čimer izrazi soglasje Unije o tem, da jo Sporazum zavezuje (2).
Člen 3
Ta sklep začne veljati na dan sprejetja.
V Bruslju, 8. novembra 2011

Labels: 3
18
15
5